Android is 'n oopbron mobiele bedryfstelsel vir selfone van die Amerikaanse maatskappy Google. Android is die geesteskind van Andy Rubin, eienaar van die IT-maatskappy, Android Inc, wat in 2005 deur Google uitgekoop is.
Die Android bedryfstelsel is gebaseer op Linux en dit word vrygestel onder die Apache-lisensie. Die vervaardigers van selfone wat van Android gebruik maak, is onder andere Motorola, HTC, Samsung en LG.
Android was tot kort voor die openbare bekendstelling op 5 November 2007 bekend as die gPhone. Dié bekendstelling het gepaard gegaan met die stigting van die Open Handset Alliance, 'n konsortium van 47 hardeware, sagteware, en Telekommunikasiemaatskappye wat belangstelling het in die bevordering van oop standaarde vir mobiele toestelle.
Hoewel daar Afrikaanse toepassings op Android beskikbaar is (soos die Bybel, Afrikaanse sleutelbord, woordeboeke, ens.) in die koppelvlak aanvanklik slegs in Engels en enkele groot tale beskikbaar gestel. Google het egter aangekondig dat Android weergawe 4.3 wel in Afrikaans beskikbaar sal wees.